### NN 73/2018 (10.8.2018.), Odluka o regulatornom kapitalu institucija za platni promet

HRVATSKA NARODNA BANKA

1518

Na temelju članka 99. stavka 3. i stavka 6. i članka 104. stavka 3. Zakona o platnom prometu (»Narodne novine«, br. 66/2018.), i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donosi

ODLUKU

O REGULATORNOM KAPITALU INSTITUCIJA
 ZA PLATNI PROMET

I. UVOD

Predmet Odluke

Članak 1.

(1) Ovom Odlukom propisuju se:

1. definicija regulatornoga kapitala

2. metoda izračuna potrebnog iznosa regulatornoga kapitala (minimalni regulatorni kapital) institucije za platni promet

3. računovodstveni podaci koje je institucija za platni promet dužna odvojeno prikazati u revidiranom godišnjem financijskom izvještaju.

(2) Odredbe ove Odluke dužne su primjenjivati institucije za platni promet osnovane u Republici Hrvatskoj koje su od Hrvatske narodne banke dobile odobrenje za pružanje platnih usluga.

(3) Stavak 2. ovog članka ne primjenjuje se na instituciju za platni promet koja je dobila odobrenje samo za pružanje platnih usluga iz članka 4. točke 7. ili točaka 7. i 8. Zakona o platnom prometu.

Usklađenost s pravnim aktima Europske unije

Članak 2.

Ovom Odlukom u hrvatsko zakonodavstvo preuzima se sljedeći akt Europske unije: Direktiva (EU) 2015/2366 Europskog parlamenta i Vijeća od 25. studenoga 2015. o platnim uslugama na unutarnjem tržištu, o izmjeni direktiva 2002/65/EZ, 2009/110/EZ i 2013/36/EU te Uredbe (EU) br. 1093/2010 i o stavljanju izvan snage Direktive 2007/64/EZ (Tekst značajan za EGP) (SL L 337, 23. 12. 2015.) (u nastavku teksta: Direktiva (EU) 2015/2366).

Definicija regulatornoga kapitala

Članak 3.

(1) Regulatorni kapital institucije za platni promet jest iznos izvora sredstava koji je institucija za platni promet dužna održavati radi sigurnoga i stabilnog poslovanja, odnosno ispunjenja obveza prema svojim vjerovnicima.

(2) Regulatorni kapital jest kapital definiran člankom 4. stavkom 1. točkom 118. Uredbe (EU) br. 575/2013 pri čemu je najmanje 75% osnovnog kapitala u obliku redovnog osnovnog kapitala iz članka 50. te Uredbe, a dopunski kapital jednak je ili manji od jedne trećine osnovnog kapitala.

(3) U izračun regulatornoga kapitala ulaze stavke iz članaka od 25. do 88., te od 484. do 490. Uredbe (EU) br. 575/2013 koje ispunjavaju uvjete propisane tim člancima iste Uredbe.

II. METODA IZRAČUNA POTREBNOG IZNOSA REGULATORNOGA KAPITALA

Izračunavanje minimalnoga regulatornoga kapitala

Članak 4.

(1) Regulatorni kapital institucije za platni promet ni u jednom trenutku ne smije biti manji od iznosa koji je jednak umnošku zbroja sljedećih elemenata i faktora k.

1. 4% dijela obujma plaćanja do iznosa 37.500.000,00 kuna, plus

2. 2,5% dijela obujma plaćanja iznad iznosa 37.500.000,00 kuna do iznosa 75.000.000,00 kuna, plus

3. 1% dijela obujma plaćanja iznad iznosa 75.000.000,00 kuna do iznosa 750.000.000,00 kuna, plus

4. 0,5% dijela obujma plaćanja iznad iznosa 750.000.000,00 kuna do iznosa 1.875.000.000,00 kuna, plus

5. 0,25% dijela obujma plaćanja iznad iznosa 1.875.000.000,00 kuna.

(2) Obujam plaćanja iz stavka 1. ovog članka čini dvanaestinu ukupnog iznosa platnih transakcija koje je institucija za platni promet izvršila u prethodnoj godini.

(3) Faktor k iz stavka 1. ovog članka iznosi:

1. 0,5 ako institucija za platni promet obavlja samo usluge navedene u članku 4. točki 6. Zakona o platnom prometu

2. 1,0 ako institucija za platni promet obavlja bilo koju od usluga navedenih u članku 4. točkama od 1. do 5. Zakona o platnom prometu.

(4) Hrvatska narodna banka može, na osnovi procjene procesa upravljanja rizicima, baze podataka o rizicima i s njima povezanim gubicima ili mehanizama unutarnje kontrole institucije za platni promet naložiti odnosno dopustiti instituciji za platni promet da održava minimalni iznos regulatornoga kapitala u iznosu koji je do 20% veći ili manji od iznosa koji je izračunat u skladu s ovom Odlukom.

III. RAČUNOVODSTVENI PODACI

Računovodstveni podaci koje je institucija za platni promet dužna odvojeno prikazati u revidiranom godišnjem financijskom izvještaju

Članak 5.

|  |  |  |
| --- | --- | --- |
| Redni broj | Naziv | Iznos |
| 1. | OSNOVNI KAPITAL |  |
| 1.1. | Redovne i nekumulativne povlaštene dionice |  |
| 1.1.1. | Uplaćene redovne dionice/uplaćeni ulozi |  |
| 1.1.2. | Uplaćene povlaštene dionice (osim kumulativnih povlaštenih dionica) |  |
| 1.1.3. | Vlastite dionice/vlastiti poslovni udjeli |  |
| 1.2. | Rezerve i zadržana dobit |  |
| 1.2.1. | Rezerve |  |
| 1.2.2. | Kapitalna dobit od kupnje i prodaje vlastitih dionica/vlastitih poslovnih udjela |  |
| 1.2.3. | Kapitalni gubitak od kupnje i prodaje vlastitih dionica/vlastitih poslovnih udjela |  |
| 1.2.4. | Zadržana dobit |  |
| 1.2.5. | Gubici proteklih godina |  |
| 1.2.6. | Dobit tekuće godine |  |
| 1.2.7. | Gubitak tekuće godine |  |
| 1.3. | Nematerijalna imovina |  |
| 1.4. | Neotplaćeni iznos kredita odobrenih za stjecanje dionica institucije/ vlastitih poslovnih udjela |  |
| 1.5. | Nerealizirani gubitak s osnove vrijednosnog usklađivanja financijske imovine raspoložive za prodaju |  |
| 1.6. | Dobit na osnovi obveza vrednovanih po fer vrijednosti (promjena kreditnog rejtinga) |  |
| 2. | DOPUNSKI KAPITAL |  |
| 2.1. | Uplaćene kumulativne povlaštene dionice |  |
| 2.2. | Vlastite kumulativne povlaštene dionice |  |
| 2.3. | Hibridni instrumenti |  |
| 2.4. | Podređeni instrumenti |  |
| 2.5. | Podređeni instrumenti iznad ograničenja |  |
| 2.6. | Potraživanja i potencijalne obveze osigurani hibridnim ili podređenim instrumentima |  |
| 2.7. | Neotplaćeni iznos kredita odobrenih za kupnju kumulativnih povlaštenih dionica institucije |  |
| 2.8. | Dopunski kapital iznad ograničenja |  |
| 3. | ODBITNE STAVKE |  |
| 3.1. | Izravna ili neizravna ulaganja u druge kreditne i financijske institucije (više od 10% kapitala) |  |
| 3.2. | Ulaganja u podređene i hibridne instrumente drugih kreditnih i financijskih institucija (više od 10% kapitala) |  |
| 3.3. | Višak ukupnog iznosa ulaganja u kapital, podređene i hibridne instrumente drugih kreditnih i financijskih institucija (iznad 10% regulatornoga kapitala same kreditne institucije) |  |
| 3.4. | Izravna ili neizravna ulaganja u društva za osiguranje, društva za reosiguranje i koncerne osiguravatelja (više od 10% kapitala) |  |
| 3.5. | Ulaganja u dopunski kapital društava za osiguranje, društava za reosiguranje ili koncerna osiguravatelja u kojima institucija ima izravna ili neizravna ulaganja (više od 10% kapitala) |  |
| 4. | REGULATORNI KAPITAL |  |
| 5. | BILJEŠKE: |  |
| 5.1. | Rezerve kapitala ostvarene izdavanjem dionica (osim kumulativnih povlaštenih dionica)/poslovnih udjela |  |
| 5.2. | Rezerve za vlastite dionice/vlastite poslovne udjele |  |
| 5.3. | Neuključena dobit tekuće godine |  |

IV. PRIJELAZNE I ZAVRŠNE ODREDBE

Članak 6.

Danom stupanja na snagu ove Odluke prestaje važiti Odluka o jamstvenom kapitalu institucija za platni promet (»Narodne novine«, br. 3/2011.).

Članak 7.

Ova Odluka stupa na snagu osmoga dana od dana objave u »Narodnim novinama«.

O. br. 248-020/08-18/BV
 Zagreb, 8. kolovoza 2018.

Guverner
 Boris Vujčić, v. r.